ΚΑΝΟΝΙΣΜΟΣ (ΕΟΚ) αριθ. 235/79 ΤΟΥ ΣΥΜΒΟΥΛΙΟΥ της 5ης Φεβρουαρίου 1979 περί τροποποιήσεως του κανονισμού (ΕΟΚ) αριθ. 1696/71 "περί κοινής οργανώσεως αγοράς στον τομέα του λυκίσκου, όσον αφορά τη διαπίστωση ισοτιμίας των βεβαιώσεων που συνοδεύουν το λυκίσκο που εισάγεται από τρίτες χώρες" ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 235, την πρόταση της Επιτροπής, τη γνώμη της Συνελεύσεως (1), Εκτιμώντας, ότι ο κανονισμός (ΕΟΚ) αριθ. 1696/71 του Συμβουλίου της 26ης Ιουλίου 1971 περί κοινής οργανώσεως αγοράς στον τομέα του λυκίσκου(2), όπως τροποποιήθηκε τελευταία από τον κανονισμό (ΕΟΚ) αριθ. 1170/77(3), προβλέπει στο άρθρο 3 παράγραφος 2 ότι η ισοτιμία μεταξύ των βεβαιώσεων που συνοδεύουν το λυκίσκο που εισάγεται από τρίτες χώρες και εκδίδονται από τις αρχές της χώρας καταγωγής και των κοινοτικών πιστοποιητικών πρέπει να διαπιστωθεί το αργότερο στις 31 Δεκεμβρίου 1978- ότι επί του παρόντος μόνο ένας περιορισμένος αριθμός τρίτων χωρών ανέλαβε την υποχρέωση να ελέγχει ότι ο λυκίσκος που εξάγεται στην Κοινότητα έχει τα απαιτούμενα ποιοτικά χαρακτηριστικά και ανέθεσε σε οργανισμούς να εκδίδουν βεβαιώσεις- ότι αναγνωρίσθηκε η ισοτιμία των βεβαιώσεων αυτών με τα κοινοτικά πιστοποιητικά- ότι ορισμένες τρίτες χώρες έχουν ανάγκη να διαθέτουν μεγαλύτερο χρονικό διάστημα για τις διοικητικές διαδικασίες και τους αναγκαίους ελέγχους- ότι, εξάλλου, η εξέλιξη της παγκόσμιας αγοράς λυκίσκου επιτρέπει την πρόβλεψη ότι νέες χώρες παραγωγοί θα εμφανισθούν στην αγορά σε μικρότερο ή μεγαλύτερο χρονικό διάστημα- ότι κρίνεται ως εκ τούτου σκόπιμο να μην καθορισθεί οριακή ημερομηνία για τη διαπίστωση της ισοτιμίας των βεβαιώσεων που συνοδεύουν τα προϊόντα που εξάγουν οι χώρες αυτές στην Κοινότητα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 5 παράγραφος 2 του κανονισμού (ΕΟΚ) αριθ. 1696/71, οι όροι "το αργότερο την 31η Δεκεμβρίου 1978" καταργούνται στην τελευταία φράση. Άρθρο 2 Ο παρών κανονισμός αρχίζει να ισχύει την τρίτη μέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος. Έγινε στις Βρυξέλλες, στις 5 Φεβρουαρίου 1979.

[Source: multi_eurlex | Tokens: 2088]